Okresná prokuratúra Žilina 
Moyzesova 20, 011 56 Žilina 1 	

Sp. zn. : 2 Pv 924/12/5511	Žilina, 15.11.2012
EEČ : 2-43-16-2012

U Z N E S E N I E

Trestná vec:	obvinený XXXXX 
Trestný čin:	ublíženie na zdraví podľa § 223 Trestného zákona číslo 140/1961 Zbierky zákonov v znení zákona číslo 403/2004 Zbierky zákonov

Rozhodol: 	prokurátor Okresnej prokuratúry Žilina
Podľa § 215 odsek 1 písmeno d (§ 9 odsek 1 písmeno g) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
     Dňa 25. 07. 2004 o 11.40  hodine v meste Žilina viedol osobné motorové vozidlo značky Fiat Caravana, evidenčného čísla XXXXX v smere od ulice Hálkovej na Rondel, pričom v križovatke na ceste označenej ako vedľajšia cesta nedal prednosť v jazde vozidlu značky Opel Vectra C 2,2 16V, evidenčného čísla XXXXX, ktoré po hlavnej ceste viedol vodič XXXXX v dôsledku čoho došlo k zrážke uvedených vozidiel, pri ktorej z nedbanlivosti spôsobil vodičov XXXXX pomliaždenie hrudnej steny vpravo a kožnú oderku na pravom kolene, ktoré zranenia si vyžiadali práceneschopnosť v trvaní od 26.7.2004 do 04.08.2004, teda deväť dní a jeho spolujazdkyni XXXXX z nedbanlivosti spôsobil podvrtnutie krčnej chrbtice, pomliaždenie hrudnej steny vpravo, drobnú kožnú oderku na pravom lakti a kožnú oderku nad ľavým jabĺčkom kolena, ktoré zranenia si vyžiadali práceneschopnosť v trvaní jeden týždeň,
	pričom vodič XXXXX svojim konaním porušil ustanovenie § 19 odsek 1 Zákona číslo 315/1996 o premávke na pozemných komunikáciách.

lebo je trestné stíhanie neprípustné podľa § 9 odsek 1 písmeno g
Odôvodnenie:
      Dňa 13.11. 2012 dozorový prokurátor uznesením zapokračoval v trestnom stíhaní podľa § 228 ods. 5 Tr. por., nakoľko už pominuli dôvody trestného stíhania. 

      Dňa 30.05.2012 bolo tunajšej prokuratúre zaslané konečné rozhodnutie vydané na území Talianskej republiky, z ktorého vyplýva, že  obvinený XXXXX bol v Talianskej republike právoplatne odsúdený.

      Podľa § 215 ods. 1 písm. d) Tr. por.: Prokurátor zastaví trestné stíhanie ak je neprípustné podľa § 9 Tr. por.

      Podľa § 9 ods. 1 písm. g) Tr. poriadku  trestné stíhanie nemožno začať a ak už bolo začaté, nemožno v ňom pokračovať a musí byť zastavené, ak tak ustanovuje medzinárodná zmluva. 

      Podľa článku 35 ods. 1 písm. b) Európskeho dohovoru o odovzdávaní trestného konania, ktorým je Slovenská republika viazaná, osobu, nad ktorou bol vynesený právoplatný a vykonateľný trestný rozsudok, nemožno pre ten istý čin ani stíhať ani odsúdiť ani na nej nemožno vykonať trest v inom zmluvnom štáte, pokiaľ uložený trest bol úplne vykonaný alebo sa vykonáva, alebo úplne alebo z jeho nevykonanej časti podliehal milosti alebo amnestii, alebo nemôže už byť vykonaný vzhľadom na premlčanie.

      Z uvedeného teda vyplýva, že právoplatné rozhodnutie z Talianskej republiky teda dožiadaného štátu v prevzatom trestnom oznámení, tvorí prekážku ďalšieho stíhania. Orgány činné v trestnom konaní v Slovenskej republike preto vo veci ďalej nie sú oprávnené konať. 

       Na základe týchto skutočností som bez ďalšieho rozhodol tak, ako je uvedené vo výrokovej časti tohto uznesenia a trestné konanie vo veci trestného činu  ublíženia na zdraví podľa § 224 ods. 1 , 2 Tr. zák.  som podľa § 215 ods.. 1 písm. d) s poukazom na § 9 ods. l písm. g)  Tr. por. zastavil.
Poučenie:
Proti tomuto uzneseniu je prípustná sťažnosť v lehote do 	                    
troch dní od jeho oznámenia prostredníctvom Okresnej 	  	                 
prokuratúry v Žiline na Krajskú prokuratúru v Žiline.

Mgr. Marek Sinčák
prokurátor